การวิเคราะห์และพัฒนาพฤติกรรมการอ่านงานวิจัยของนักศึกษาครูโดยใช้การกำกับการเรียนรู้
Authors:   , แผนพรหม กรวุฒิ 
Published: September 2023

การวิจัยนี้มีวัตถุประสงค์ (1) เพื่อวิเคราะห์พฤติกรรมการอ่านงานวิจัยโดยใช้การกำกับการเรียนรู้ของนิสิตนิสิตครู และพัฒนาโมเดลเชิงสาเหตุและผลการกำกับการเรียนรู้ในการอ่านงานวิจัย (2) เพื่อออกแบบและจัดกระทำการส่งเสริมพฤติกรรมการอ่านงานวิจัยโดยใช้การกำกับการเรียนรู้สำหรับนิสิตครู และ (3) เพื่อวิเคราะห์ผลของการจัดกระทำการส่งเสริมการกำกับการเรียนรู้ที่ต่างกันที่มีต่อพฤติกรรมการอ่านงานวิจัยของนิสิต การวิจัยแบ่งเป็น 2 ตอน ตอนแรกเป็นการวิจัยเชิงความสัมพันธ์ใช้การสำรวจด้วยแบบสอบถามเพื่อวิเคราะห์พฤติกรรมการอ่านงานวิจัยและพัฒนาโมเดลเชิงสาเหตุและผลการกำกับการเรียนรู้ในการอ่านงานวิจัย ตัวอย่างวิจัย คือ นิสิตชั้นปีที่ 1-4 ของคณะครุศาสตร์ จุฬาลงกรณ์มหาวิทยาลัย จำนวน 223 คน เครื่องมือวิจัยเป็นแบบสอบถาม ตอนที่สองเป็นการวิจัยเชิงทดลอง ใช้แผนแบบการทดลองจริง และมีการประเมินความตรงของการทดลอง (fidelity assessment) ตัวอย่างในการทดลองเป็นนิสิตที่เรียนวิชาการวิจัยและสถิติเพื่อพัฒนาการเรียนรู้ที่กำหนดอย่างสุ่มจาก 5 ตอนเรียน แต่ละตอนเรียนมีนิสิตประมาณ 25-34 คน รวมนิสิตในการทดลองทั้งหมด 146 คน เก็บข้อมูลจากแบบบันทึกพฤติกรรมการอ่านงานวิจัย ผลงานของผู้เรียน และการสัมภาษณ์นิสิตหลังการทดลอง วิเคราะห์ข้อมูลโดยใช้ค่าสถิติพื้นฐาน การทดสอบไค-สแควร์ การวิเคราะห์ความแปรปรวน และการวิเคราะห์โมเดลสมการโครงสร้าง ผลการวิจัยสรุปได้ดังนี้ 1. โดยภาพรวมนิสิตส่วนใหญ่ประมาณร้อยละ 87.00 ไม่ชอบอ่านงานวิจัย และร้อยละ 58.74 อ่านงานวิจัยในปริมาณน้อย มีการกำกับตนเองในการอ่านงานวิจัยและการร่วมกำกับการเรียนรู้ในการอ่านงานวิจัยระดับปานกลาง (ค่าเฉลี่ย 2.97 และ 2.53 ตามลำดับ) นิสิตชั้นปีที่ 1 อ่านงานวิจัยน้อยกว่าชั้นปีอื่น นิสิตวิชาเอกในกลุ่มสาขามนุษย์ศาสตร์-สังคมศาสตร์ชอบอ่านงานวิจัยมากกว่าวิชาเอกในกลุ่มสาขาวิชาอื่น นิสิตวิชาเอกในกลุ่มสาขาวิทยาศาสตร์และเทคโนโลยี (ค่าเฉลี่ย 3.15) มีการกำกับตนเองหรือการร่วมกำกับในการอ่านงานวิจัยสูงกว่ากลุ่มสาขาวิชาอื่น ๆ อย่างมีนัยสำคัญทางสถิติที่ระดับ .05 ผลการทดสอบโมเดลเชิงสาเหตุและผลการกำกับการเรียนรู้ในการอ่านงานวิจัยซึ่งจำแนกเป็นโมเดล 1 การกำกับตนเองส่งผลต่อการร่วมกำกับการเรียนรู้ และโมเดล 2 การร่วมกำกับการเรียนรู้ส่งผลต่อการกำกับตนเอง พบว่ามีความสอดคล้องกลมกลืนกับข้อมูลเชิงประจักษ์ทั้งสองโมเดลและเป็นโมเดลเท่าเทียมกัน (equivalent models) (Chi-square (14,223) = 19.60, p = .14, GFI = .98, AGFI = .93, RMR=.04, RMSEA = .04) โดยโมเดล 1 เหมาะสมกว่าโมเดล 2 ทิศทางของตัวแปรการกำกับตนเองในการอ่านงานวิจัยที่ส่งผลไปยังการร่วมกำกับการเรียนรู้ (.72) มีค่าสูงกว่าทิศทางของตัวแปรการร่วมกำกับการเรียนรู้ที่ส่งไปยังการกำกับตนเองในการอ่านงานวิจัย (.32) 2. การออกแบบการทดลองในการวิจัยนี้มี 2 ส่วน ส่วนแรก เป็นการออกแบบการจัดกระทำตัวแปรเพื่อส่งเสริมการอ่านงานวิจัยโดยใช้การกำกับการเรียนรู้ โดยกำหนดเงื่อนไขการมอบหมายให้ผู้เรียนอ่านงานวิจัยผ่านใบงานซึ่งมีส่วนผสมของการจัดกระทำ 2 ชนิด ส่วนผสมแรก คือ การกำหนดจำนวนสมาชิกในการอ่านงานวิจัย (อ่านแบบเดี่ยวคนเดียว/อ่านแบบกลุ่มมีสมาชิก 3 คน) และส่วนผสมที่สอง คือ การกำหนดให้ใช้การกำกับการเรียนรู้ในการอ่านงานวิจัย (ใช้/ไม่ใช้) ดังนั้น ตัวแปรจัดกระทำจึงแตกต่างกันตามเงื่อนไข 4 แบบ ส่วนที่สอง เป็นการออกแบบการทดลอง กำหนดกลุ่มทดลอง 4 กลุ่ม ให้ได้รับตัวแปรจัดกระทำอย่างสุ่มตามเงื่อนไขที่ต่างกัน (E1, E2, E3, E4) และกลุ่มควบคุม (C) 1 กลุ่ม ซึ่งให้อ่านด้วยวิธีการที่ผู้เรียนกำหนดเอง สำหรับกลุ่มทดลองที่ได้รับมอบหมายให้ใช้การกำกับการเรียนรู้ในการอ่านงานวิจัย ได้กำหนดขั้นตอนการอ่านงานวิจัย 3 ขั้น คือ 1) การกำหนดเป้าหมาย 2) การควบคุมกำกับตนเองให้ทำตามเป้าหมาย และ 3) การประเมินผลการทำงานตามเป้าหมาย ทั้งนี้ กลุ่มที่อ่านงานวิจัยแบบเดี่ยวให้ใช้การกำกับตนเอง ส่วนกลุ่มที่อ่านแบบกลุ่มให้ใช้การร่วมกำกับการเรียนรู้ ระหว่างการทดลอง ผู้เรียนทุกกลุ่มมีการบันทึกพฤติกรรมการอ่านงานวิจัยและสรุปสิ่งที่ได้จากการอ่านในแต่ละครั้ง การวิจัยนี้ออกแบบให้มีการทดลอง 2 ช่วง ๆ ละ 3 สัปดาห์ โดยแต่ละช่วงมีการสลับเงื่อนไขการอ่านงานวิจัยที่ต่างกันภายในแต่ละตอนเรียน เพื่อควบคุมอิทธิพลแทรกซ้อนจากนิสัยการเรียนของผู้เรียนที่มีปฏิสัมพันธ์กับตัวแปร จัดกระทำที่ตนเองได้รับจนมีผลกระทบต่อผลการทดลอง 3. ในการวิจัยนี้ กำหนดให้พฤติกรรมการอ่านงานวิจัยวัดจากปริมาณเวลาที่ใช้ในการอ่านงานวิจัย และปริมาณของบทความวิจัยที่อ่าน ผลการวิจัยพบว่า หลังการทดลองนิสิตกลุ่มที่ได้รับมอบหมายให้อ่านงานวิจัยแบบเดี่ยวคนเดียวโดยใช้การกำกับตนเองจะมีพฤติกรรมการอ่านงานวิจัยเหมาะสมกว่ากลุ่มอื่น แต่หากกำหนดให้นิสิตอ่านงานวิจัยเป็นกลุ่ม กลุ่มที่ไม่ใช้การกำกับการเรียนรู้จะมีพฤติกรรมการอ่านงานวิจัยเหมาะสมกว่ากลุ่มที่ใช้การร่วมกำกับการเรียนรู้